SL Uradni list Evropske unije L 289/1

SKLEP SVETA

z dne 29. septembra 2014

o spremembi Sklepa 2014/668/EU o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani, v imenu Evropske unije in o njegovi začasni uporabi, kar zadeva naslov III (razen določb v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice) ter naslove IV, V, VI in VII Sporazuma ter z njim povezanih prilog in protokolov

(2014/691/EU)

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 217 v povezavi s členom 218(5) in drugim pododstavkom člena 218(8) Pogodbe,

ob upoštevanju predloga Evropske komisije,

ob upoštevanju naslednjega:

(1) Svet je 23. junija 2014 sprejel Sklep 2014/668/EU (1).

(2) Komisija je po posvetovanju z ukrajinsko stranjo in v okviru splošnih naporov za izvedbo mirovnega procesa v Ukrajini Svetu predlagala, da se začasna uporaba trgovinskih določb Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (v nadaljnjem besedilu: Sporazum o pridružitvi) (naslov IV) odloži do 31. decembra 2015 in hkrati nadaljuje uporaba avtonomnih trgovinskih ukrepov Unije v korist Ukrajine.

(3) Začasna uporaba relevantnih določb naslovov III, IV, V, VI in VII Sporazuma o pridružitvi ter povezanih prilog in protokolov bo začela učinkovati postopoma. Glede naslovov III, V, VI in VII ter povezanih prilog in protokolov se nemudoma pošlje uradno obvestilo iz člena 486 Sporazuma o pridružitvi v povezavi z uradnim obvestilom o določbah iz člena 4 Sklepa Sveta 2014/295/EU (2). Glede naslova IV ter povezanih prilog in protokolov pa se uradno obvestilo poda tako, da začne začasna uporaba učinkovati 1. januarja 2016.

(4) Sklep 2014/668/EU bi bilo zato treba ustrezno spremeniti –

SPREJEL NASLEDNJI SKLEP:

Člen 1

Členu 4 Sklepa 2014/668/EU se dodata naslednja odstavka:

„Kar zadeva relevantne določbe naslovov III, V, VI in VII ter povezane priloge in protokole, se nemudoma poda uradno obvestilo glede začasne uporabe na podlagi člena 486 Sporazuma. Kar zadeva relevantne določbe naslova IV ter povezane priloge in protokole, se uradno obvestilo na podlagi člena 486 Sporazuma poda tako, da začasna uporaba začne učinkovati 1. januarja 2016.“

Člen 2

Ta sklep začne veljati na dan sprejetja.

V Bruslju, 29. septembra 2014 Za Svet Predsednik S. GOZI

(1) Sklep Sveta 2014/668/EU z dne 23. junija 2014 o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani, v imenu Evropske unije in o njegovi začasni uporabi, kar zadeva naslov III (razen določb v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice) ter naslove IV, V, VI in VII Sporazuma ter z njim povezanih prilog in protokolov (UL L 278, 20.9.2014, str. 1).

(2) Sklep Sveta 2014/295/EU z dne 17. marca 2014 o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani v imenu Evropske unije in o njegovi začasni uporabi, glede preambule, člena 1 ter naslovov I, II in VII Sporazuma (UL L 161, 29.5.2014, str. 1).